google/wiki40b huggingface dataset:
Guri Hjeltnes

Bakgrunn

Hjeltnes er dr. philos. i historie fra Universitetet i Oslo 2002. Innenfor journalistikk er hun kjent som mangeårig leder av SKUP-juryen. Hjeltnes var medlem i Brurås-utvalget som i 2003 ga en vurdering av medienes håndtering av Tønne-saken.
Hun har selv arbeidet som journalist blant annet i Arbeiderbladet, og har som historiker skrevet flere bøker, særlig omkring norsk okkupasjonshistorie. Deriblant Avisoppgjøret etter 1945, samt to bind i verket Handelsflåten i krig og Hverdagsliv. Sistnevnte ble av en historikerjury i 2015 kåret til en av de ti mest betydningsfulle norske bøkene om andre verdenskrig.
I 2004 ble hun først ansatt i avisen VG, før hun etter to måneder sluttet for å tiltre i et nyopprettet professorat i journalistikk ved BI. Hun skriver imidlertid ofte politiske kommentarer i VG fremdeles.
Hjeltnes ble i statsråd 12. august 2011 utnevnt til medlem av 22. juli-kommisjonen.
Hun er gift med statsviteren Bernt Hagtvet, spesialist på totalitarisme.
Gymnastikk under Europalekene 2019

Gymnastikk under Europalekene 2019 ble arrangert i Minsk Arena i Minsk fra 22. til 30. juni. 283 utøvere fra 37 nasjoner deltok i 32 øvelser, fordelt på fem disipliner; aerobisk-, akrobatisk- og rytmisk gymnastikk, samt trampoline og turn.
Selydove

Selydove (ukrainsk Селидове, russisk Селидово, Seldovo, tidligere: Selydivka) er en by i Donetsk oblast i Ukraina.
Reidar Hauge (organist)

Liv ogvirke

Hauge ble ansatt som kantor i Kongsberg kirke i 1973. Han hadde da lagt bak seg studier ved Bergen Musikkonservatorium og ved Minnesota University i USA.
Fra 1998 til 2010 dirigerte han «For Alle-koret» i Kongsberg kirke, et korprosjekt som er åpent for alle sangere. Koret fremfører vekselvis Händels Messias og Bachs Juleoratorium i Kongsberg kirke i begynnelsen av desember hvert år. Prosjektet består vanligvis av 200-300 sangere og organiseres av Glogerakademiet.
Hauge var også initiativtaker til restaureringen av Glogerorgelet fra 1765 i Kongsberg kirke. Dette sto ferdig i januar 2001. I kjølvannet av orgelets innvielse kom Hauge med idéen om en egen Glogerfestival, det som i dag er de årlige Glogerfestspillene i Kongsberg. Hauge tok også initiativet til Kongsberg internasjonale orgelsommer, en serie orgelkonserter med internasjonale utøvere, arrangert i 2008.
Reidar Hauge har også komponert og arrangert musikk for kor og orkester, bl.a. «Sølvkantaten» (1994) med tekst av Johanna Schwartz. Foruten uroppførelsen i 1994 ble verket også fremført i forbindelse med Kongsberg kirkes 250-årsjubileum i 2011. Hauge har også komponert mye musikk for orgel, bl.a. framførte han en ny «Glogerintrada» ved hvert Glogerfestspill.
Hauge ga i september 2006 ut CD-en Gloger, som inkluderer flere av hans egne komposisjoner (Glogerintradaer II, III og IV). Flere spor fra platen ble spilt i NRKs radiokanal Alltid Klassisk i september 2006.
I 1987 ble Hauge tildelt Kongsberg kommunes kulturpris
I forbindelse med Glogerfestspillene i 2004 fikk Reidar Hauge overrakt Kongsbergmedaljen. I 2009 ble han tildelt Buskerud fylkes kulturpris.
Hauge tok i 2007 initiativ til å få et klokkespill til Kongsberg kirke. Prosjektet ble finansiert ved hjelp av lokale sponsorer og godkjent av Riksantikvaren. Klokkespillet stod klart til kirkens 250-årsjubileum i 2011 og ble innviet søndag 18. september 2011 i etterkant av jubileumsgudstjenesten. Hauge døde dagen etter innvielsen, etter lengre tids sykdom.
I 2013 ble en lokal vei i Kongsberg oppkalt etter Reidar Hauge
Mercedes-Benz GL-Klasse

Mercedes-Benz GL-Klasse er en stor SUV bygget av Daimler AGs fabrikk i Tuscaloosa, Alabama, USA. 
GL-klassen debuterte på North American International Auto Show våren 2006 og ble satt i produksjon i oktober samme år. Bilen ble designet for det amerikanske markedet, noe som fremgår av størrelsen med en lengde på over 5 meter. Selv om modellen først og fremst er tilpasset USA-markedet, selges den også i Europa, allikevel i mindre antall.
Lasson

Lasson er en dansk-norsk slekt som stammer fra rådmann og kjøpmann i Århus Jens Rasmussen Lassen (født ca. 1620). Hans sønnesønner, byfogd i Christianssand Jens Rasmussen Lasson (Lassen) (død 1753) og toller i Drammen Christian Lassen (1693–1766), flyttet til Norge.
Til slekten hører høyesterettsjustitiarius Peder Carl Lasson (1798–1873), regjeringsadvokat Christian Otto Carl Lasson (1830–93), komponisten Per Lasson (1859–83), maleren Oda Lasson (1860–1935) og sangeren Bokken Lasson (1871–1970).
Fylkesvei 4014

Fylkesvei 4014 går mellom Bue i Marnardal og Lauvsland i Songdalen. Veien er 10,1 km lang.
Frem til 2019 hadde veien betegnelsen Fylkesvei 304.
Georges Marchais

Bakgrunn

Marchais ble født inn i en romersk-katolsk familie og utdannet seg til å bli mekaniker ved Société Nationale d'Etude et de Construction de Moteurs d'Aviation. Han ble ferdig med mekanikerutdannelsen sin like før utbruddet av andre verdenskrig.

Annen verdenskrig

Etter Frankrikes kapitulasjon til det nasjonalsosialistiske Tyskland den 24. juni 1940 registrerte Marchais seg i Tyskland for å jobbe i en Messerschmitt-flyfabrikk som nesten utelukkende produserte jagerfly til det tyske Luftwaffe. Marchais reiste til Tyskland for å jobbe for nasjonalsosialistene før etableringen av STO-systemet ble satt i gang. Dette systemet gjorde at franske arbeidere ble tvunget til å arbeide i tyskernes fabrikker og anlegg.

Etterkrigstiden

I 1946 ble han sekretær i fagforbundet til Metallarbeiderforbund som holdt til i den franske kommunen Issy-les-Moulineaux, og deretter ble han ansatt som sekretær for en fagforening mellom 1953 og 1956.

Politiker

Marchais ble medlem av kommunistpartiet i 1947. I 1956 ble han utnevnt til medlem av den utvidede sentralkomité i partiet, og i 1959 ble han fullt medlem av denne og medlem av Politbyrået i samme slengen. Fra 1961 var han sekretær med ansvar for hele organisasjonen, deretter ble han utnevnt til junior generalsekretær i 1970. 
I desember 1972 ble han generalsekretær i kommunistpartiet, etter at generalsekretær Waldeck Rochet gikk av med pensjon. I løpet av sitt mandat mistet kommunistpartiet sin plass i koalisjonen sammen med blant annet François Mitterrands sosialistiske parti.
Han støttet den sovjetiske invasjonen av Afghanistan i 1979. I motsetning til det italienske kommunistpartiet, nektet han å endre navnet på det franske kommunistpartiet etter sammenbruddet til Sovjetunionen.
Han stilte som presidentkandidat i det franske presidentvalget i 1981. I dette valget klarte han å samle sammen 15,34 % av befolkningens samlede stemmer, noe som ble ansett som et stort tilbakeslag for hele kommunistpartiet. 
Marchais ble en kjent personlighet i Frankrike på grunn av sitt vesen, lynne og noe bryske oppførsel under intervjuer med TV og presse. I sine mange TV-opptredener, hadde han ofte en noe aggressiv og humoristisk tone mot journalistene og sine politiske motstandere.
Kumarikkandam

Kumarikkandam  (Tamilsk:குமரிக்கண்டம், Kumarikkaṇṭam; 30 000 f. kr – 16 000 f. kr) er navnet på et påstått sunkent land, som refereres til i eldre tamilsk og sanskrit Matsya Purana. Landet skal ha vært plassert i Indiahavet, sør for dagens distrik Kanyakumari på sørspissen av India.
Sløvt dodekaeder

Et sløvt dodekaeder er et arkimedisk legeme med 12 pentagonale og 80 trekantede sideflater, 60 hjørner og 150 kanter.
EM i svømmesport 2008

Europeisk mesterskap i svømmesport 2008 ble avholdt i Eindhoven, Nederland, fra 13. mars til 24. mars 2008. Svømmingen ble avholdt på langbane.
Macrodorcas (Digonophorus) elegans

Utseende

En nokså liten, spinkel, blankt rødbrun hjortebille, dekkvingene med en mørk stripe langs sømmen. Hannen har lange, slanke kjever med tenner bare i spissen, disse danner en sagtakket kam med en litt større tann i hver ende. Pronotum er rundet, tydelig bredere enn dekkvingene.

Levevis

Larvene utvikler seg i morken ved av løvtrær.

Utbredelse

Arten er kjent fra India, Nepal og Bhutan.
Svinøyfjorden

Svinøyfjorden er en fjord i Vikna kommune i Trøndelag. Fjorden begynner i sørvest ved Kalvøya og Gauksøya og strekker seg 8 kilometer nordøstover langs sørsiden av Mellom-Vikna til Hovøya. Sør for fjorden ligger Svinøya, som fjorden er oppkalt etter og Vågøya. I tillegg finnes en rekke mindre øyer og holmer i fjorden. Ved holmen Rypa på nordsiden av fjorden, nord for Svinøya, går Kleifjorden nordover til Dragspøyta.
Charlottenburg rådhus

Charlottenburg rådhus (tysk: Rathaus Charlottenburg) finnes i Otto-Suhr-Allee i Berlins bydel Charlottenburg-Wilmersdorf. Rådhuset ble påbegynt 1899 og fullført i 1905 til 200-års jubileet for den daværende storbyen Charlottenburg. Bygningen ligger like ved Richard-Wagner-Platz.
Den rosa panteren (2006)

Handling

Etter at det franske landslaget i fotball vinner over det kinesiske i en semifinale i et mesterskap blir treneren for det franske laget myrdet av en pil skutt mot nakken hans. Ringen «Den rosa panter» blir også stjålet. Politisjef Dreyfus (Kevin Kline) bestemmer seg for å tilegne den mest inkompetente politidetektiven sin, inspektør Jacques Clouseau (Steve Martin), oppgaven, slik at Dreyfus kan ta over etterforskningen etter at detektiven ikke har oppnådd noe som helst, for slik å se ut som en helt, og vinne en æresmedalje. Dreyfus ansetter også Gilbert Ponton (Jean Reno) til å rapportere om Clouseaus bevegelser slik at han kan holde et øye med ham.
Clouseau tar saken umiddelbart, og selv om han ikke er særlig skikket, greier han å komme litt videre i saken. Bizu, en person som hater den drepte treneren, blir i mellomtiden skutt i hodet. Clouseaus etterforskning tar ham etterhvert til New York, dit han følger etter Xania (Beyoncé Knowles), en person han tror har mer informasjon om drapet.

På kino

Filmen kom på 1.-plass på de amerikanske kinolistene i sin første uke, og tjente over $21,7 millioner den uken.
Vålberg

Vålberg er et tettsted i Karlstad kommune i Värmlands län i landskapet Värmland i Sverige. I 2010 hadde tettstedet 2 770 innbyggere.
Oslo Høyre

Organisasjon

Oslo Høyres øverste organ er Representantskapets årsmøte. Der møtes utsendinger fra bydelene, sideorganisasjonene, Hovedstyret og folkevalgte i bystyret. Årsmøtet velger partiets ledelse, behandler hovedstyrets årsberetning og vedtar Oslo Høyres stortingsvalgprogram, bystyreprogram og andre politiske uttalelser.
Partiets øverste organ mellom årsmøtene er Representantskapet. Representantskapet møter normalt 5–6 ganger i året og har samme sammensetning som årsmøtet. Representantskapet fatter beslutninger i større politiske saker, og har som oftest et politisk hovedtema til diskusjon i hvert møte. 
Det daglige arbeidet i partiet ledes av Arbeidsutvalget. Arbeidsutvalget møtes minst annenhver uke og behandler alle løpende saker; politisk, organisasjonsmessig og administrativt.
Oslo Unge Høyre, stiftet 3. desember 1919, er Unge Høyres største fylkesorganisasjon, og er representert i alle organer i Oslo Høyre. Leder i Oslo Unge Høyre er Håkon Andreas Flydal.
Borggård (Östergötland)

Borggård er et tettsted i Finspång kommune i Östergötlands län i Östergötland i Sverige. I 2010 hadde tettstedet 238 innbyggere.
First Lord of the Treasury

First Lord of the Treasury er lederen for etaten som utøver embedet til Lord High Treasurer i Storbritannia. Ofte, men ikke alltid, er det statsministeren som innehar embedet.

Lorder av HM Treasury

Fra begynnelsen av 1600-tallet ble HM Treasury regelmessig betrodd til en etat i stedet for til en enkel person og etter 1714 ble kontoret alltid styrt av en etat. Etatsmedlemmene ble kalt Lords Commissioners of the Treasury, og fikk nummer etter ansiennitet. Etter hvert ble First Lord of the Treasury sett på som den naturlige lederen av alle departementene og fra Robert Walpole og videre ble embedet synonymt med statsministerembedet, riktig nok uoffisielt. Uttrykket «Prime minister» (norsk: statsminister) ble faktisk brukt på en nedsettende måte. Første gang begrepet prime minister ble brukt offisielt var i en kongelig hjemmel i 1905.
Før 1827 var det slik at dersom First Lord of the Treasury var en vanlig borger holdt han også embedet Chancellor of the Exchequer, men når det var en adelig var det vanlig at Second Lord fungerte som Chancellor. Siden 1827 har Chancellor of the Exchequer alltid vært Second Lord utenom når han også har vært statsminister.
Fiasko

Fiasko innebærer at noe som var forventet skulle gå meget bra, endte med stikk motsatt resultat; noe som ble mislykket og i totalt nederlag. Kanskje vil etterpåklokskap vise at det ikke kunne ende annerledes: noe viktig var oversett eller glemt. I eksempelet oppsetningen av teaterstykke hvor det knapt ble solgt billetter og publikum uteble, og teaterstykket ble tatt av plakaten, kan betegnes som en fiasko.
Ordet er av italiensk opprinnelse og betyr flaske, og henviste trolig til en glassblåsers feilprodukt. Compact Oxford Dictionary hevder at det stammer fra italiensk: far fiasco, bokstavelig: «gjøre en flaske», figurativt: uformelig, mislykket. Engelskmennene snakker da også om «to bottle out» om å miste motet, men denne frasen har tilsynelatende ingen sammenhengen med det italiensk begrepet. En alternativ forklaring kan ligge i at glassblåserne som ikke fikk det helt til fikk fram «fiascos» og ikke «bottiglia» som er navn på en mere vanlig flaske.

Annet

Fiasko er også tittelen på en science-fiction-roman fra 1987 av Stanislaw Lem.
Stresa-konferansen

Stresa-konferansen var en EF-konferanse i den lille Italienske byen Stresa hvor man i 1958 diskuterte EUs felles landbrukspolitikk, ofte kalt CAP (Common Agricultural Policy). Mellom 3. og 12. juli 1958 ble det holdt konferanse her for å diskutere Roma-traktatens etablering av den felles landbrukspolitikken og hvordan man kunne nå disse målsetningene. Blant møtedeltakerne var jordbruksministere, ledere i jordbruket og eksperter fra de seks medlemslandene. Nederlenderen Sicco Mansholt, som var visepresident for Europakommisjonen og ansvarlig for CAP, ledet konferansen. Blant resultatene fra denne konferansen var blant annet avgjørelsen om å støtte jordbruket gjennom en ordning med garanterte priser.
Util-linux

util-linux er en standard programvarepakke i operativsystemet Linux. En fork, kalt util-linux-ng, hvor ng betyr «neste generasjon» (next generation) ble skapt, men utviklingen stoppet opp. I januar 2011 skiftet den navn tilbake til util-linux, og i dag er den programvarepakkens offisielle versjon.
Sørfold

Geografi

Sørfold omfatter landområder rundt det meste av fjorden Sørfolda, som strekker seg rundt 40 kilometer inn i landet i den sørlige delen av kommunen. Leirfjorden går i nordlig retning til de sentrale delene av kommunen, og i nord omfatter kommunen landområder rundt de indre delene av Mørsvikfjorden. Fra fjordene går det over i et berg- og fjellandskap som strekker seg i høyder på rundt tusen meter. I den indre, sørøstlige, delen av kommunen, ligger «Skagmatoppen», som er høyeste punkt. Toppen ligger på grensen til Sverige og Fauske, sørøst for Leirvatnet, og har en høyde på 1 663 meter over havet. I nord, på grensen mot Hamarøy ligger Gasskatjåhkkå som er 1 517 moh.
I Bonnådalen, som går nordover fra Leirfjorden, ligger den 25 kilometer lange Tjoarvekrajgge, Nordens lengste grotte, som ble oppdaget i 1993. Det er en rekke innsjøer i Sørfold, hvorav de to største er Langvatnet i nordøst og Sisovatnet, ved foten av Blåmannsisen, i sør. I overgangen mellom Sørfolda og Sagfjorden ligger den ubebodde Prestmåsøya, som er kommunens største øy.

Landskapsvern

Rago nasjonalpark omfatter et 171 kvadratkilometer stort fjellområde i det indre av Sørfold. Det høyeste punktet er Rago, som er 1 312 meter over havet. I øst grenser den opp mot Sarek og Padjelanta nasjonalparker i Sverige. Innfallsporten til Rago er fra Lakshol. 
Landområdene fra Nevelsfjorden i vest, med Sjunkfjorden, østover mot Røsvik, ligger innenfor Sjunkhatten nasjonalpark, som også omtales som «Barnas nasjonalpark». En av innfallsportene til parken går fra Røsvik.
Av naturreservater ligger Laksågaosen, Trolldalsvatnet og Veikdalen i Sørfold kommune. I den indre delen av Leirfjorden ligger to områder med godt bevarte kulturlandskap. På nordsiden av fjorden, mellom Engan og Ørnes, ligger det som regnes å være det største og mest intakte gjenværende kulturlandskapet av typen i Nordland og på sørsiden ligger husmannsplassen i Kjelvika. Engan/Ørnes og Kjelvik har et samlet areal på 730 dekar, og er ett av 22 områder(per 2013) med status som regjeringens «Utvalgte kulturlandskap i jordbruket».
Manahoac

Manahoac er navnet på en liten indianerstamme som antas å ha hatt ca. 1 000 medlemmer. De bodde i det nordlige Virginia og nordover i USA, langs elven Rappahannock. De inngikk forbund med Occaneechi-, Saponi- og Tutelo. Ingen informasjon om dem eldre enn fra 1728 eksisterer.
Penny Lake

Penny Lake er en rund innsjø i en morene nær munningen av Roaring Valley, like sør for Walcottbreen i Victoria Land. Victoria University of Wellington Antarctic Expedition (VUWAE) hadde en baseleir ved innsjøen i 1960–61. De ga innsjøen dette navnet fordi den er rund som en penny.
Nanna Kiønig

Oppvekst

Hun var datter av skogmester Wilhelm A. Kiønig som bodde på skogvoktergården på Storjord. Hennes  oppvekst på skogvoktergården i Øvre Saltdal fikk stor innflytelse på hennes senere kunstneriske virksomhet som maler. Som så mange andre kunstmalere ble hun påvirket til å skildre den natur som hadde gjort et sterkt inntrykk i barndommen.

Karriere

Nanna Kiønig fikk en meget solid kunstnerisk utdannelse selv om hennes far ikke var begeistret for hennes planer. I årene 1911–1913 gikk Nanna Kiønig på Statens kunstakademi under Christian Krohg. Hun var også elev hos Oda Krohg. Sin formelle utdannelse avsluttet hun ved en malerskole i Stockholm i 1915. Debututstillingen til Nanna Kiønig fant sted i Christiania Kunstforening i 1919. Her viste hun en rekke landskapsmalerier som ble holdt i kraftige farger utført med brede uvørne strøk. Hun hentet ofte motivene sine fra Telemarks fjellbygder etter at hun og Ture Holm slo seg ned her. Fram til sin død i Seljord i april 1954 stilte hun og Ture jevnlig ut sine malerier på separatutstillinger i østlandsområdet, blant annet på Rjukan og Gjøvik. Hvert år hadde de utstillinger i Sverige og solgte godt.
Tour de France 1937

Gjennomføringen av rittet

Rittet bestod av 21 etapper, der sju av dem var delt i to eller tre mindre deler. Det var en individuell tempo og tre lagtempoer. Total lengde var 4 415 km, og gjennomsnittsfarten var 31,768 km/t. For første gang ledet Jacques Goddet rittet som direktør. Han gjennomførte noen endringer. En av disse var at det var tillatt med gir på syklene. Hver lag fikk også lov til å ha med en egen følgebil med ekstramateriale i tilfelle mekaniske problemer. 
Rittet ble vunnet av franskmannen Roger Lapébie. Han vant med en margin på over 7 minutter til andremann, Mario Vicini, og over 26 minutter til tredjemann, Léo Amberg. Amberg ble den første sveitser til å havne på pallen sammenlagt i Tour de France. Forsvarende vinner Sylvère Maes ledet frem til 17. etappe, men der boikottet hele det belgiske laget rittet etter oppførsel fra franske tilskuere og urettferdig behandling fra arrangøren. Félicien Vervaecke vant klatretrøya, og ble den første rytter i historien til å vinne klatretrøya to ganger. Frankrike vant lagkonkurransen.
Charles Holland og Bill Burl ble de første britiske rytterne til å starte Tour de France, der de representerte det britisk-canadiske laget. Burl kjørte to etapper, mens Holland brøt etter etappe 14C der han hadde et mekanisk problem. På det samme laget var også eneste ikke-europeiske utøver, som også var første nordamerikanske utøver, Pierre Gachon. Han fullførte ikke en gang første etappe.
En dag i oktober

En dag i oktober er en roman av den norske forfatteren Sigurd Hoel, utgitt i 1931.
Romanen foregår i løpet av ett døgn (10 oktober), i en leiegård ved St. Hanshaugen i Oslo. Romanen beskriver de forskjellige beboernes liv. Romanen som noen ganger feilaktig beskrives som en kollektivroman, er ifølge litteraturhistorikeren Philip Houm inspirert av amerikaneren Elmer Rices street scene i bruk av tidens og stedets enhet. Houm skriver videre at «Formen passer fortrinlig til den oppgaven Hoel hadde stilt seg: å gi et raskt og satirisk tverrsnitt gjennom samtidens borgerlige liv, nærmere bestemt det ekteskapelige liv». 
Rammen av stedet og tiden brytes for ett av parenes vedkommende, og disse blir en slags hovedpersoner, midt i det brede tverrsnittet. Allerede i åpningskapitlet presenteres den fraskilte Tordis Ravn som leier et værelse i gården. Hennes seksualliv forarger øvrige beboere, og hennes nervesammenbrudd bringer dem til forlegenhet. Ektemannen dr. Ravn er en distansert naturvitenskapsmann, og Houm mener at Ravn «blir en ny utgave av forfatterens hovedfigur: mannen som sviker sin elskede, fordi han ikke tør binde seg – fordi han ikke har kjærlighet nok».
Nordens ledende forlag gikk i 1931 sammen om en romankonkurranse i to trinn: Først en konkurranse innenfor det enkelte land, så en finale mellom vinnerne. Sigurd Christiansen vant både den norske og den nordiske førstepris med To levende og en død, mens Sigurd Hoel kom på annenplass i begge konkurranser med En dag i oktober. Både konkurranseformen og juryens rangering vakte debatt, men det oppsiktsvekkende var det nordiske kultursamarbeidet som lå bak, lenge før Nordisk Råd. Alle bøkene i finalen ble utgitt i deltakerlandene, og nådde ut til og ble lest av et stort fellesnordisk publikum. 
I samtiden ble Hoels roman både kritisert for å være for preget av psykoanalysen, og for at den ikke hadde et gjennomført psykoanalytisk perspektiv. Hoel avviste at det var spor av psykoanalyse i boken, og pekte på at hans egen lesning om emnet lå 10-12 år tilbake i tid. Romanen var også en av de bøkene som trekkes fram i kritikeren Fredrik Ramms artikkel «En skitten strøm flyter over landet» i Morgenbladet 28. oktober 1931; en artikkel som ble opptakten til en opphetet verdi- og kulturdebatt. 
Boka ble filmatisert i 1956, Egen inngang, regissert av Hasse Ekman.
Konstabelens drøm

Handling

Filmen er spilt inn på Stortorvet i Kristiania. Statuen av kong Christian IV står sentralt i bildet. Det er morgen i Karl Johans gate. En politikonstabel er sliten etter nattens vakt. Han støtter seg til en stolpe og sovner. I drømme ser han kongen stige ned fra sin sokkel. Han spør så konstabelen om hvor han kan få kjøpt snaps. Konstabelen svarer at det er forbudstid, men at han kan anbefale noe bedre. Kongen og konstabelen går en tur nedover Karl Johans gate til Freia-utsalget, hvor de kjøper konfekt. Deretter går de tilbake til Stortorvet hvor Christian IV går opp på sin sokkel og deler ut konfekt til Kristianias barn.
Clastocnemis muelleri

Utseende

En middelsstor, avlang, langbeint, blank gullbasse.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Den demokratiske republikken Kongo.
TV6 Norge (Kinnevik)

Seertall og markedsandeler

Kanalen var kun tilgjengelig via kabel-TV den første tiden, noe som gjorde at den bare hadde et seerpotensial på 500 000. Den begrensede tilgjengeligheten førte til at mange av dem som ville se den nye TV-kanalen ikke fant den på sin TV. Det førte til mange telefoner både til VG og kabelselskapene. Etter et halvt års tid kunne rundt en million nordmenn ta inn kanalen.
Kanalen hadde meget lave seertall. En undersøkelse foretatt av MMI høsten 1995 viste at kanalen kun hadde en markedsandel på 0,3% av den totale TV-tittingen. Målingen var hentet fra i alt åtte TV-uker fra uke 36 til uke 43. (til sammenligning hadde NRK en andel på 41,9%. Tallene for de andre kanalene var som følger: TV2: 33,3%, TVNorge: 7,7%, TV3: 6,1%, og TV+: 0,9%.)
På grunn lave seertall ble den i juli 1996 slått sammen med ZTV Norge og Sportskanalen. Disse tre ble dermed til kanalen 3+. 3+ levetid ble imidlertid en kortlivet affære da den ble nedlagt allerede i oktober samme år. Kanalen hadde da et underskudd på 30 millioner kroner.